Príloha č.1

Čerpanie prostriedkov EÚ a štátneho rozpočtu v roku 2004

V rozpočte na rok 2004 sa predpokladali odvody do všeobecného rozpočtu EÚ vo výške 10 165 mil. SKK*  v skutočnosti Slovenská republika v roku 2004 odviedla do rozpočtu EÚ prostriedky vo výške 8 801 mil. SKK. Rozdiel vo výške predpokladaných a skutočných odvodov vyplýva z pozmeňujúcich rozpočtov k rozpočtu EÚ na rok 2004, v ktorých došlo k zníženiu príspevkov 25 členských krajín EÚ pre financovanie rozpočtu EÚ v roku 2004.

Príjmy z EÚ zaradené do príjmov a výdavkov štátneho rozpočtu sa predpokladali vo výške 14 232 mil. SKK* a boli sem zahrnuté príjmy: zo záručnej sekcie EAGGF, štrukturálnych operácií (štrukturálnych fondov a Kohézneho fondu) a špeciálna kompenzačná platba. V skutočnosti došlo k čerpaniu uvedených prostriedkov vo výške 9 471 mil. SKK. 

V rámci záručnej sekcie EAGGF bola čerpaná suma vo výške 6 388 mil. SKK a smerovala na financovanie trhovo orientovaných výdavkov, priamych platieb a rozvoja vidieka. 
Štrukturálne operácie tvoria štrukturálne fondy a Kohézny fond. Celý objem čerpaných prostriedkov vo výške 309 mil. SKK predstavuje čerpanie z Európskeho sociálneho fondu v rámci národných projektov a Európskeho fondu regionálneho rozvoja najmä v rámci opatrení technickej pomoci. 

V priebehu vyjednávaní o finančných rámcoch bola EÚ priznaná Slovenskej republike špeciálna kompenzačná platba vo výške 2 940 mil. SKK* pričom Slovenská republika v roku 2004 obdržala sumu vo výške 2 774 mil. SKK. Daná platba nie je účelovo viazaná a je príjmom kapitoly VPS. 

Okrem príjmov z EÚ zaradených do príjmov a výdavkov štátneho rozpočtu Slovenská republika v roku 2004 obdržala aj prostriedky, ktoré nie sú súčasťou príjmov a výdavkov štátneho rozpočtu a medzi ktoré patria príjmy z predvstupových fondov, Vnútorných politík EÚ, Finančného nástroja EEA a Nórskeho finančného nástroja. Z predpokladanej čiastky uvedenej v štátnom rozpočte na rok 2004 (9 821 mil. SKK*) sme čerpali 6 113 mil. SK. V rámci uvedených príjmov z EÚ najväčší objem prostriedkov predstavuje predvstupová pomoc, ktorá bola v roku 2004 čerpaná vo výške 5 393 mil. SKK z toho PHARE vo výške 2 082 mil. SKK, ISPA vo výške 2 143 mil. SKK a SAPARD vo výške 1 168 mil. SKK. 
V rámci Vnútorných politík EÚ Slovenská republika čerpala prostriedky vo výške 720 mil. SKK. Z toho najväčšie čerpanie bolo zo Schengenského prechodného fondu a to vo výške 696 mil. SKK a z komunitárnych programov 24 mil. SKK. Vzhľadom na to, že žiadatelia uzatvárajú zmluvy priamo s Európskou komisiou nie je možné vyčísliť všetky reálne príjmy z Vnútorných politík EÚ.